રિયોઃ પેરાલિમ્પિકમાં સિલ્વર મેડલ જીતનારી બેલ્જિયમની ખેલાડી મારિકા વેરવૂર્ટનું કહેવું છે કે તે ભવિષ્યમાં ઇચ્છામૃત્યુ પસંદ કરશે, હમણાં નહીં. સ્નાયુઓની વિકૃતીની અસાધ્ય બીમારી સામે ઝઝૂમી રહેલી ૩૭ વર્ષીય એથ્લીટે વ્હીલચેરની ૪૦૦ મીટરની રેસમાં સિલ્વર મેડલ હાંસલ કર્યો છે. આ બીમારીને કારણે તેના પગમાં સતત અસહ્ય દર્દ થાય છે, જે તેને ઊંઘવા દેતું નથી. ૧૪ વર્ષની ઉંમરે મારિકાને પોતાની આ બીમારીની જાણ થઈ હતી, ત્યારથી તેની જિંદગી સતત ચાલી રહેલા જંગ જેવી બની ગઈ છે. તેણે જણાવ્યું કે તે ૨૦૦૮માં જ યુથેનિસિયા (ઇચ્છામૃત્યુ)ના કાગળ પર હસ્તાક્ષર કરી ચૂકી છે. ઇચ્છામૃત્યુ બેલ્જિયમમાં કાયદેસર છે.